Katerina wa Bologna ni jina linalotumika kwa kawaida kumtajia Katerina wa Vigri (8 Septemba 1413 - 9 Machi 1463), bikira na abesi wa monasteri ya Bologna ya Shirika la Mtakatifu Klara. Alitangazwa na Kanisa Katoliki kuwa mwenye heri tarehe 13 Novemba 1703 na mtakatifu tarehe 22 Mei 1712. Sikukuu yake huadhimishwa tarehe ya kifo chake. Katerina alizaliwa huko Bologna katika ukoo wa kisharifu wa Vigri na Yohane na Benvenuta Mammolini. Tangu utotoni alilelewa kwa bidii na kusoma hata Kilatini. Mwaka 1424, akiwa na miaka 11, Katerina alihamia ikulu la Ferrara na kuendelea vizuri na elimu ya wakati ule: muziki, uchoraji, dansi, ushairi, unakili. Mwaka 1427 alihama na kujiunga na kundi la wasichana walioishi pamoja wakifuata kwanza maisha ya kiroho ya Agostino wa Hippo, lakini mwaka 1432 waliweka nadhiri ya kushika kanuni ya Klara wa Asizi, na kufuata maisha ya ndani tu katika monasteri. Kutokana na heshima iliyomfuata kwa karama zake za pekee, mwaka 1456 ilimbidi akubali ombi la mji wake wa asili kwamba arudi na kuanzisha monasteri nyingine, ambayo akaiongoza kama abesi hadi kifo chake miaka 7 baadaye.